**Møte med Øystre Slidre kommune og hytteforeningene 4.10.2021**

­­­­­­­­­­­­­­­­­­­­­­­­­­­­­­Fra kommunen møtte:

* Rådmann Jostein Aanestad
* Fungerende ordfører Arnfinn Beito

Fra hytteforeninger og -hyttevel møtte:

* Petter A. Knudsen Beitostølen Hytteforening
* Frantz Leonard Nilsen Javnlie Hytteforening
* Rolf Jørn Karslen Vangsjøen Vel
* Erling Eriksen Ole og Hedalen Vel
* Vidar Halvorsen Øyangen Vel
* Erling Stein Aass Lykkjetjedn Hyttevelforening
* Jonas Aakre Bjødnaholet Vel
* Arne Wangensteen Blilie Hytteforening på Teams
* Jan Georg Vedeler Luskeråsen Vel på Teams

Som bakgrunn for møtet var Agenda sendt ut og med referanse til brev av 20.5.2021 «Refleksjoner rundt fremdrift av Kommuneplanen sin Arealdel», til rådmannen fra Petter A. Knudsen, på vegne av de Samarbeidende Hytteforeninger og hyttevel.

1. **Arealdel 2022-2033**

Rådmannen: Det skal utarbeides revisjon av arealdel av kommuneplanen gjeldende for hele kommunen. I dag er det gjeldende en kommunedelplan for Beitostølsområdet fra 2011, en kommunedelplan for Gravfjellsområdet fra 2013 og en arealdel til kommuneplanen for resten av kommunen fra 2017.

I ettertid er det fra kommunen i brev av 21.10.21 sendt ut «Planprogram-revidering av kommuneplanen sin arealdel med Planprogram 2023-2035». Her bekrefter Kommuneplanlegger Inger E. Hilstad følgende om tidsfrister for høringer og innspill. *«Innspelsfristen 01.02.22 er viss ein ynskjer å kome med innspel til sjølve kommuneplanen sin arealdel (no skal alle tre planane slåast i lag). Altså har ein innspel om at det t.d. bør vere føresegn som seier noko om lys, farge/maling på hytter, % utnytting i enkelt områder +++. Eller om ein ynskjer arealbruksendringar. Dess tidlegare i prosessen ein kjem med slike innspel dess betre er det. Planprogrammet, altså planen for korleis me skal utarbeide planen og kva me har tenkt å ha med i planen er på høyring og offentleg ettersyn til 05.01.22. Her er det ikkje så vanleg at andre enn fylkeskommunen og statsforvaltaren ++, kjem med kommentarar, viss me t.d. har gløymt noko under medverknad eller dei kanskje meiner tidslinja er upresis.. Men det er for å sette folk inn prosessen og kva som skal skje framover og kva tema ein skal arbeide med. 1. utkast til arealdelen er forventa til sommaren 2022 og det er vel her folk flest vel å kome med merknader/kommentarar. Dette fordi då har ein eit konkret utkast å forhalde seg til. Dette vil truleg ha frist til august/sept 2022.*»
Arealstrategien i Samfunnsdelen gir hovedføringer for revisjon av Arealdelen.

Disse føringer er bla:

* Utvikle Beitostølen og Heggenes som sentra i kommunen
* Videreføre en tydelig utbyggingsgrense (Fjellgrense) som skal sette rammer for utbygging
* Etablere en fortettingsstrategi, dvs. mer volum per arealdel, for å forbruke mindre natur.

Rådmannen viste til arealstrategien i samfunnsdelen av kommuneplanen.

Mål for kommunen fremover er følgende:

* 1 % befolkningsvekst av fastboende
* 1% vekst av deltidsinnbyggere
* Doble antall gjestedøgn fra 300 000 til 600 000 med vekst gjennom spredning gjennom alle årets sesonger

Tidsplan:
Arealdelen skal revideres i 2021 – 2023. Grunnet bla. pandemien har det vært begrenset kapasitet gjennom 2021 for oppstart og planlegging av revisjonen. Dette er krevende arbeid som trenger mye oppmerksomhet fra alle deler av administrasjonen og de politiske organer.

Planprogrammet er satt opp med m.a. følgende tema:

* Avklare framdriftsplan
* Synliggjøre hvilke hovedtemaer som skal behandles i planen
* Etablere en aktiv medvirkningsprosess med åpne møter og invitasjon til alle parter, hvilket vil omfatte også deltidsinnbyggerne gjennom hytteforeninger og hyttevel.

Petter Knudsen kommenterte at det var ønskelig at man fikk ferdig en revidert Arealdel før enkelte delprogrammer for utbygging av bla. Aasgarden og Liahaugstølen ble fastsatt.

Rådmannen kommenterte dette med at arealdelen av kommuneplanen rulleres med faste intervaller. Nye større områder setter oftest på vent til kommende rullering. For

Liahaugstølen åpnet formannskap i 2016 for en utvidelse av området.

Rådmannen pekte på at det er viktig i debatten rundt utbyggingsplaner å ikke blande utbyggers planer med kommunens planer. Aasgardensområde er pr i dag regulert i arealplanen fra 2011 for Beitostølensområdet, det samme er tilfellet for deler av Liahaugstølen.

Arealstrategien med regulering av områder for bustad og hytter må ta hensyn til krav om grønn omstilling, bevaring av biologisk mangfold, plan for bevaring av kulturminner, beitbruksplan og stølsdrift.

Under diskusjon rundt vedtaket i Formannskapet 30.9.21 om Liahaugstølen tok Erling Eriksen opp en rekke forhold knyttet til spesielt arealområdet for utbygging og %BYA.

Saken er behørig kommentert og utdypet i «Klage på vedtak i Formannskapet 30.9.21-Sak 63/21 detaljregulering av Liahaugstølen – revidert planprogram» sendt kommunen 20.10.21.

Erling Stein Aass hadde kommentarer knyttet til planprosessen. Denne skal forholde seg til de eksisterende planene. Hvis endring er det krav til konsekvensutredning. Det virker som et renn på å komme revidert arealplan i forkjøpet. Hvilket handlingsrom er det kommunen har for å dempe kontroversene?

Rådmannen pekte på at han ikke har sett noe eksempel på at de store prosjektene er pusha for å komme i forkant av KPA-rulleringen. Det kan oppleves slik, men vi har ikke opplevd dette. Liahaugstølen ble behandlet i FS i 2016 og Aasgarden er byggetrinn III og ligg i gjeldende kommunedelplan/reguleringsplaner.

Erling Eriksen kommenterte at slik Aasgarden III er presentert av utbygger bryter dette vesentlig med forutsetningene i eksisterende arealplan fra 2011. Utbyggingen her omfatter en helt annen BYA% og har senterplaner som strider med utviklingsrammer i Samfunnsdelen for Beitostølen som sentra. Rådmannen pekte på at reguleringsplanen fra utbygger ennå ikke er oversendt for kommunal saksbehandling.

I ettertid av møtet har Beitostølen Hytteforening fått kopi av brev av 19.10.2021 fra Norconsult AS om Detaljregulering av Aasgarden. Norconsult representerer oppdragsgiver Norske Fjellhytter AS som sammen med Areal+ As står for reguleringsplanarbeidet for Aasgarden III feltet. Vi ønsker å avklare med kommunen om denne reguleringsplanen nå er til vurdering og når det forventes at forslag kommer til behandling i kommunen.

Petter Knudsen fremmet igjen ønske om at kommunen kunne være behjelpelig med å forhåndsvarsle hytteforeningen nå det kom opp til Formannskapet utbyggingsplaner av denne typen som Liahugstølen og Aasgarden. Frister for å kunne komme med innspill til utbygger og kommunen var ofte meget korte.

Rådmannen kommenterte dette med at muligheter for medvirkning følger planprosessen. Man må skille mellom medvirkning og påvirkning. Administrasjonen må behandle alle likt og det er derfor opp til hytteforeningen å selv følge med på kommunen hjemmesiden vedr. saker til Formannskapet og varslinger i Valdres avisa, slik dette tidligere av avtalt mellom kommunen og hytteforeningene/hyttevellagene.

Jan Georg Vedelerkommenterte på vegne av Luskeråsen Vel at de følte at de ikke får vært med eller blir tilstrekkelig involvert. Våre innspill blir ikke hørt. Vi har ennå ikke fått svar på våre henvendelser til kommunen? Er det vanlig? Vi blir sittende med at vi ikke blir hørt og ikke er medvirkende. Fungerende ordfører Arnfinn Beito bekreftet at de har vært i møte med vellet på Luskeråsen, der flere spørsmål ble besvart. Men nå er det nytt velstyre, som kanskje ikke er kjent med tidligere svar. Om dere har bedt om svar fra kommunen så skal dere få svar.

Arne Wangesteen refererte til brevet fra Petter Knudsen om «Refleksjoner omkring fremdrift av Arealdel» og ønsket en bedre løpende dialog fremover og ikke falle tilbake til «gamle synder».

Rådmannen støttet dette og kommenterte at alle bør følge kjørereglene vi er enige om. Kommunen ønsker deltagelse fra deltidsinnbyggerne i arealdelen på like linje med engasjementet under samfunnsdelen.

Franz Leonard Nilsen ønsket å få mer informasjon om den generelle verdiskapingen av hyttebyggingen i kommunen.

Fungerende ordfører Arnfinn Beito kommenterte de hadde forsøkt å komme frem til en beregning av dette, men ikke lykkes. Han bekreftet at de fastboende i kommunen Øystre Slidre hadde det godt, og noen har det kanskje «for godt», og ønsker ikke å vokse ut over 3-5 personer ansatt. Det store oppdragene ut over service og vedlikehold faller derfor til virksomheter utenfor Øystre Slidre.

1. **VA planer**

Ønske fra hyttevellene er en konkretisering av planprosessen videre mht. tid og omfang og konkretisering av kostnadsbelastning vedr. tilknytningsavgift for hytteeiere.

Rådmannen kommenterte at innspill ønskes i høringsprosesser, men de blir tatt som innspill og ikke besvart. Kapasiteten i vannforsyningen og avløpsbehandlingen må forbedres og VA-ledningsnettet sikre vannforsyning fra kilde i nord og sør i kommunen og sammenbinding av avløpsanlegget. Kommunen skal bygge VA-ledning stykke for stykke slik at hyttene som skal få kommunalt anlegg kan tilknyttes. Det er ulike ønsker fra hytteeiere om kommunalt VA-anlegg, og kommunen vil komme med informasjonsskriv til de ulike hyttefeltene som ikke er tilknyttet pr dato etter vært som feltene blir berørt. Javnlie, Luskeråsen og Gravfjellet vil starte planleggingen i 2022. Noen hyttevel har spurt om kommunen kan ta ansvar for større deler av stikkledningene, noe kommunen er åpen for.

Fungerende ordfører pekte på at det fortsatt er mulig å unngå tilknytning ved å bære vannet inn, men alle som legger inn vann må knytte seg til vann og avløpsledningen innen 2 år der det kommunale ledningsnettet er lagt nærmere enn fastsatt kostnadsgrense.

Frantz L. Nilsen spurte om kommunen kan tilpasse ledningen slik at stikkledningen blir så kort og billig som mulig. Fungerende ordfører svarte at VA-planen er vedtatt med de endringene som ble gjort.

1. **Ref. Revisjon av sti- og løypelag og beitebruksplan**

Det ble fra Rådmannen bekreftet at revidering av sti- og sykkelstier er under arbeid i kommunen. Fjerne en tue e.l. eller annet som ikke krever sprengning er ikke søknadspliktig. Klopper er heller ikke søknadspliktig.

1. **Driftstøtte og sikring av løypeforeninger**

Spesielt relevant for Mellane Løypelag, Javnlie og Yddin Løypelag og Beitostølen Løypeforening.

Rådmannen bekreftet at Beitostølen Utvikling AS nå er klar for formell registrering, der kommunen og næringslivet sammen går inn med garantikapital.

Planen fra intensjonsavtale av 2020 er blitt forsinket pga. Covid. Garantier fra næringslivet er under diskusjon med 2,25 MNOK. Når det er på plass vil prosessen ferdigstilles og selskapet etableres.

Tildeling av midler til alle løypelagene er i prosess, Bevilgninger er beskrevet og sendt ut fra kommunen til løypelagene. Driftstøtten for 2022 er lik 2021 med kr 920 000.

1. **Felles kommunikasjons-APP for Valdres (Mitt sted)**

Utviklingsprosjekt iverksatt fra Statsforvalteren.

Hvordan stiller kommunen seg til prosjektet og evt. tilknytning og støtte i en testfase?

Rådmannen bekreftet at kommunen er positive, men forutsetter at informasjon fra eksisterende kommunale kanaler benyttes. Øystre Slidre er en av tre pilotkommuner i Valdres. Deltidsinnbyggeren er en av primærmålgruppene for bruk av Appen Mitt sted.

1. **Accesstour**

Orientering fra rådmannen om forskningsprogrammet Accesstour, der formålet er å bidra til god tilrettelegging av Beitostølen for alle, uavhengig av funksjonsnivå.

1. **Fjellkiosken på Vangsjøen.**

Rolf J. Karlsen orienterte om at det har vært vanskelig for eier å få solgt denne kiosken videre. Fjellkiosken er viktig samlingssted for lokalhyttene i området. Vellet har god kontakt og samarbeid både med eier av Fjellkiosken og de nye eierne av Vangsjøen Fjellstuen. Det er ønskelig at det på ny blir etablert en møteplass og sosial arena med servering da det er et stort savn for fjellfolket i dette området.

Rådmannen bekreftet at kommunen ikke har mulighet til å gå inn i denne saken direkte, men er positiv til det lokalearbeidet for å sikre kiosken.

1. **Møteplan 2022**

Petter Knudsen avsluttet med å understreke at det er viktig å få frem en samlende Arealdel der det gis mulighet for hytteforeningen og hyttevellene å komme med innspill i prosessen.

Rådmannen ønsket medvirkning og ba hytteforeningen samlet gå gjennom Planprogrammet og se om vi er fornøyd med den medvirkningen det er lagt opp til.

Ref. utsendt Planprogram sendt ut pr 21.10.21. Her står det at det vil etableres egne møter med bla. velforeninger. Når 1. Utkast til revidert arealdel er lagt ut til høring vil kommunen ha åpne møter med næringslivet, innbyggere og hyttevellaga. Her vil vi forholde oss til et konkret dokument og komme med innspill.

Rådmannen og ordfører vil derfor invitere hyttevellaga til et møte til våren så snart dette er tilgjengelig og gi oss en grundig gjennomgang og frist for å kunne komme med innspill.

Fungerende ordfører Arnfinn Beito pekte på ønske om å bruke deltidsinnbyggerne i denne prosessen, da de sitter inne med kompetanse på mange felt som er av interesse for kommunen.

Referenter

**Erling Eriksen og Petter A. Knudsen**